Politiet bekrefter at vedkommende hadde på seg militær bekledning og at han bar en kniv.

Det ble også funnet ammunisjon i forbindelse med pågripelsen, men mannen skal ikke ha hatt skytevåpen på skolen. Situasjonen er under kontroll.

– Like før klokka 11.00 fikk politiet inn en melding fra rektor ved Charlottenlund videregående skole om at det skulle befinne seg en person på skolens område som var bevæpna, sier politiadvokat Tina Marielle Værnes ved Trøndelag politidistrikt til NRK.

Mannen ble i ettermiddag siktet for trusler etter straffelovens paragraf 63, blant annet for å hatt ammunisjon og kniv. Han har fått oppnevnt forsvarer og skal avhøres i kveld. Det blir ikke tatt stilling til et eventuelt krav om varetekt før etter avhøret, opplyser politiet til NRK.

PÅGREPET: Dette bildet sirkulerer på sosiale medier, og skal vise den pågrepne mannen. Foto: Skjermdump / Tipser

Video på sosiale medier

NRK har fått tilgang til en video som sirkulerer blant elevene på skolen. Den viser en person i militært antrekk som putter i patroner i et magasin.

Politiet fikk melding om hendelsen klokken 10.57. Alle tilgjengelige politimannskaper rykket ut.

– På bakgrunn av etterretning og etterforskning ble en ung mann lokalisert og pågrepet, sier Værnes.

Mannen er bosatt i Trøndelag. Etter det NRK kjenner til er den pågrepne mannen tidligere elev ved skolen.

– Per nå sitter han i politiets arrest, også vil han etter hvert bli avhørt. Samtidig vil det bli foretatt ytterlige etterforskningsskritt som avhør av vitner, sier Værnes.

PATRONER: Videoen som ble lagt ut i dag viser den tidligere eleven som setter patroner inn i et magasin. Du trenger javascript for å se video. PATRONER: Videoen som ble lagt ut i dag viser den tidligere eleven som setter patroner inn i et magasin.

Elev så mannen to ganger

En elev ved skolen forteller NRK at han så den unge mannen første gang litt over klokka 10.00. Da stod mannen inne på skolen og snakka med et par andre elever.

– Jeg så at han hadde militæruniform, men tenkte at det var noe som hadde med et skuespill eller prosjekt å gjøre, forteller eleven.

Han så ikke om mannen hadde våpen på seg da.

Like før klokka 12.00 sto samme elev på bussholdeplassen. Da så han brått politi komme springende. Ved fotballbanen så han at mannen la på sprang og at politiet sprang etter og fikk lagt ham i bakken.

PÅGRIPELSE: Den unge mannen ble overmannet utenfor Charlottenlund videregående skole i Trondheim. Foto: Skjermdump fra video / Tipser

Trodde det var en spøk

Elevene er informert om det som har skjedd.

– I starten tok jeg ikke det så veldig seriøst. Det var veldig mange som hadde inntrykk av at det var en spøk, på grunn av det ble lagt ut video av at han satte inn patroner i et magasin, forteller en elev ved skolen til NRK.

Ifølge henne var det ingen som visste at han hadde med seg våpen i tillegg. Nå som vi har sett video og alt, så er det mye mer ekkelt, forteller eleven.

Hun forteller også at det er en venn av mannen i militært antrekk som filmet og la ut videoen.

– Selv om det skulle vise seg å være tull, så vet du aldri hvor langt de kunne ha dratt det, sier eleven.

POLITI PÅ PLASS: Politiet rykket ut med alt tilgjengelig mannskap da de fikk melding om en trusselsituasjon på skolen. Foto: Bent Lindsetmo / NRK

Pågripelse uten større dramatikk

Skolen har varslet de ansatte om situasjonen.

– Det var en dramatisk melding som kom inn til politiet, og da må man ta høyde for at det kan bli en dramatisk situasjon. Men bakgrunnen for at vedkommende befant seg på skolen er noe videre etterforskning må klarlegge, sier Værnes.

Litt over klokka 13.00 informerte skolen over høytaleranlegget at undervisningen kunne starte opp igjen.